次潘節夫韻
作者：呂本中
朝代：宋

paragraphs: 昔年繞舍培楸梧，霜風初勁葉未枯。
雞肥兔賤年穀熟，草服黄冠真野夫。
時時步屧遇鄰叟，共醉不復煩追呼。
杯中滿汎注白玉，林邊阿堵無青鳬。
擊壤歌缶有餘樂，豈羨騏驥馳大衢。
眼眵看朱或成碧，心懵讀馬還作烏。
富如安昌徒自苦，上賈必欲求膏腴。
聲名向晚更寂寞，何似楊雄宅一區。
美官好爵乃上苴，人生要在修廉隅。